Stian Bech (1874–1938)

Stian Herlufsen Finne Bech (født 30. november 1874 i Fredrikstad, død 5. desember 1938) var en norsk høyesterettsadvokat.

Bech ble student i 1893 og cand.jur. høsten 1898. Han var deretter dommerfullmektig ved Søndre Sunnmøre sorenskriverembede og ved Kristiania skifterett 1900–1909. Han begynte så som overrettssaksfører med eget kontor i Kristiania (Oslo), fra 1915 med møterett for Høyesterett. I perioden 1906–1907 studerte han ved Sorbonne-universitetet.

Bech var spesialist på konkurslovgivning, og gav i 1906 ut det mye benyttede verket Konkurslovgivningen med kommentarer (i 1928 også i ny og utvidet utgave).

I aviskronikken «Bochevikerne og den hvite race» i 1920 gikk Bech til harde angrep på styresmaktene i Sovjet-Russland, som han mente var ledet av «de fremmede nationaliteters værste klokslam», da spesielt jøder. Kronikken ble for ettertiden kjent for å ha introdusert Sions vises protokoller i Norge.

Stian Bech sr. var far til NS-mannen Stian Bech jr.

Referanser 

Norske høyesterettsadvokater